Kaire Vilgats Alexela Kontserdimajas 2022. aastal
**Kaire Vilgats** (sündinud 11. jaanuaril 1976 Pärnus) on eesti laulja ja näitleja.

Muusikaline tegevus
-------------------

Kaire Vilgats esinemas Harjumäel 20. Augusti väljakul 20. augustil 2019
Lapsena õppis Kaire Vilgats muusikakoolis akordionimängu. Soololauluga hakkas ta tegelema teismeeas, kui esines solistina Endla teatri laval oma kooli, Pärnu Ülejõe kooli vilistlaste kokkutuleku aktusel. Pärast keskkooli proovis Vilgats 1994. aastal pääseda EMTA lavakunstikooli, ent ei läbinud valikusõela. Aastatel 1995–1998 õppis ta Georg Otsa nimelises Tallinna Muusikakoolis *pop-jazz*-laulu Silvi Vraidi juhendamisel. Ühtlasi laulis ta Mare Väljataga juhendatavas kvintetis. 

Esimesed suuremad avalikud ülesastumised olid tal 1997. aastal Anneli Tõevere taustalauljana ja 1998. aastal konkursil "Eurolaul 1998". 1999. aastal saavutas Vilgats Eesti Televisiooni lauluvõistluse "Kaks takti ette" finaalis 3. koha (Tanel Padari ja Eda-Ines Etti järel) lauluga "Ain't No Sunshine". 

Teatridebüüdi tegi ta koorilauljana Tallinna Linnahallis 1999. aastal etendunud muusikalis "La Cage aux Folles", millele on järgnenud rollid paljudes muusikalides ja sõnalavastustes. Kaire Vilgats on töötanud Eesti Nuku- ja Noorsooteatri muusikalise juhina. Ta on mitme muusikakollektiivi solist, näiteks Estraadiraadio, Waigla Bros jm. Ta astub sageli üles taustalauljana ning on Eestit enim arv kordi Eurovisiooni lauluvõistlusel esindanud esineja. Tausta on ta sageli laulnud koos kooliõde Dagmar Ojaga, aga ka näiteks Marvi Vallaste, Rolf Roosalu, Marilin Kongo, Jelena Juzviki ja teistega. Ta on sageli olnud Anne Veski, Ivo Linna ja teiste rahva lemmiksolistide taustalaulja. 

Vilgats on kirjutanud mõne poplaulu, näiteks Maikeni esitatud "Sinule", ning loonud ja kohandanud muusikat teatrilavastustele.

Ta on õpetanud laulmist ja avalikku esinemist mitme muusikalise saatesarja ja lavateose osalejatele. 2022. aastast on ta WAF laulukooli vokaalpedagoog ja 2023. aasta sügisest ka Rae valla Kindluse Kooli muusikaõpetaja.

Teatritöö
---------

Kaire Vilgats on näitlejana teinud üsna mitu värvikat karakterrolli, mistõttu teatrikriitik Pille-Riin Purje on teda rahvusooperi Estonia lavastuse "Karlsson katuselt" arvustuses nimetanud Eesti groteskikuningannaks. Üks Vilgatsi kaalukamaid teatrirolle on olnud Vanemuises etendunud muusikalis "Viiuldaja katusel" (Golde).

2006. aastal oli ta nomineeritud Eesti Teatriliidu aastapreemiale kõrvalosa kategoorias Ampsi rolli eest muusikalis "Romeo ja Julia". Eesti Nuku- ja Noorsooteatris on Vilgats pälvinud kolleegipreemiaid.

### Rolle lavateostes

* "Zorba" (jutustaja; Eesti Draamateater 2000)
* "Väike õuduste pood" (Crystal; Eesti Draamateater 2000)
* "Vampiiride tants" (Magda; Tallinna Linnahall 2000)
* Louis Andriesseni lühiooper "M - see on Mees, Muusika, Mozart" (solist; Von Krahli Teater ja ETV, 2000)
* "Mort - surma õpipoiss" (Kurikael; Eesti Draamateater 2001)
* "Ei, ei, Nanette!" (Betty Bostonist; Tallinna Linnahall 2001)
* "Hüljatud" (koor, Madam Thénardier' dublant; Tallinna Linnahall 2001)
* "Miss Saigon" (Gigi; Tallinna Linnahall 2002)
* "Viiuldaja katusel" (Golde; Vanemuine 2003)
* "Hull sinu järele" (Irene Roth; Tallinna Linnahall 2004)
* "Mees La Manchast" (majaperenaine; Tallinna Linnahall 2005)
* "Võluflööt" (eri rollides; NUKU 2005)
* "Georg" (meditsiiniõde, koor, Tallinna Linnahall 2005)
* "Romeo ja Julia" (Amps; Eesti Nuku- ja Noorsooteater 2006)
* "Fame!" (Esther Sherman; Tallinna Linnahall 2006)
* "Lumekuninganna" (vanaema/Lumekuninganna; Vanemuine 2006)
* "Fantoom" (Carlotta; Tallinna Linnahall 2007)
* "Nii on meil moes" (Reno Sweeney; Tallinna Linnahall 2008)
* "Buratiino senitundmatud seiklused" (Malviina; Eesti Nuku- ja Noorsooteater 2008)
* "Libahunt" (vanaema; Eesti Nuku- ja Noorsooteater 2011)
* "Väikevend ja Karlsson katuselt" (preili Sokk; Eesti Nuku- ja Noorsooteater 2011)
* "Seljatas sada meest" (Maria Loorberg; Endla 2012)
* "Shrek" (draakon, lavatagune hääl; NUKU 2013)
* "Koerhaldjas Mia" (jõulumemm; Kaari Sillamaa Laste Kaunite Kunstide Kool 2014)
* "Billy Elliot" (Mrs Wilkinson; Noor Teater 2015)
* "Karlsson katuselt" (Majasokk; RO Estonia 2015)
* "Mamma Mia!" (Rosie Mulligan / Tanya Chesham-Leigh; Vanemuine 2016)
* "Hüljatud" (Madam Thénardier; Vanemuine 2017)

Lisaks on ta koorilauljana osalenud muusikalides "La Cage aux Folles", "Evita" ja "Cabaret" ning mitmes kohaliku tähtsusega muusikaprojektis. 

### Kabareeprogrammid

Kaire Vilgats on kabareeprogrammide "Teid kutsub kabaree!" (esietendunud 2017) ja "Kaire kreisi kabaree" (2023) tähtesineja. 

2023. aastal esines ta koos Lauri Liivi ja tantsutrupiga Showstoppers revüüprogrammis "Paroodiarevüü", kus parodeeriti selliseid lavatähti nagu Anne Veski, Rammstein, Valeri Leontjev, Tarkan, Sabrina, ABBA, Ivo Linna, Maarja-Liis Ilus, Georg Ots, Silvi Vrait ja Beyonce.

Filmirolle
----------

* 2008 osaline massistseenides – Ain Mäeots "Taarka"
* 2015 Leida Peips – Stanislav Gororuhhin "Imelise ajastu lõpp" (*Конец прекрасной эпохи*)
* 2023 Sohvia Veski – Ergo Kuld "Suvitajad"

Ta on ka animafilmide dublaažinäitleja ning on juhendanud dublaaži tegevaid lauljaid.

Saavutused ja salvestised
-------------------------

Kaire Vilgats laulab albumil "Family. We are Family" (2003) koos teiste lauljatega (Nele-Liis Vaiksoo, Maiken, Lauri Liiv, Lauri Pihlap jt), kellega moodustati sajandi algusaastail ansambel Family. 

Kaire Vilgats on laule salvestanud paljude ansamblite ja orkestritega, nende seas Eesti Politseiorkestri ja Estraadiraadioga, Kukerpillidega jne. Tema hääl kõlab mitme muusikali, näiteks "Romeo & Julia" ning "Libahunt" stuudioplaadil. Ka on tema esitatud laule mitmel kogumikplaadil.

Ta on osalenud meelelahutussaates "Su nägu kõlab tuttavalt" ning ka juhendanud seal osalevaid esinejaid.

Eurovisiooni lauluvõistlus
--------------------------

Kaire Vilgats on Eurovisiooni lauluvõistlusel osalenud taustalauljana. 2020. aasta seisuga olnuks ta kokku seitsme esitusega (st 2020. aasta lauluvõistlus jäi koroonapandeemia tõttu ära) kõige rohkem kordi võistlusel osalenud Eesti laulja, edestades Dagmar Oja (kuus osalemist koos ärajäänud 2020. aasta võistlusega) ja Jelena Juzviki (neli osalemist) ning Marilin Kongot ja Kaido Põldmad (kolm osalemist). 

* Eda-Ines Etti "Once in a Lifetime" (2000, finaalis 4. koht)
* Ira Losco "7th Wonder" (2002, finaalis 2. koht)
* Tanja "Amazing" (2014, I poolfinaalis 12. koht)
* Jüri Pootsmann "Play" (2016, I poolfinaalis 18. koht)
* Koit Toome ja Laura Põldvere "Verona" (2017, II poolfinaalis 14. koht)
* Victor Crone "Storm" (2019, I poolfinaalis 4. ning finaalis 20. koht)
* Uku Suviste "What Love Is" (2020, Rotterdamis toimuma pidanud lauluvõistlus jäi ära)

Eesti Eurovisiooni eelvoorudes on Kaire Vilgats taustalauljana osalenud alates 1998. aastast, kokku rohkem kui kolmekümnes esituses. Lisaks eelvoorude võidulugudele on ta tausta laulnud näiteks Maian Kärmasele, Hedvig Hansonile, Lauri Liivile, Maikenile, Rolf Roosalule, Vanilla Ninjale ja paljudele teistele. 

Solistina on Vilgats konkursil astunud üles kolmel korral: 1998. aastal duetis Lauri Liiviga laulus "Kristallid" ning 2009. aastal koos ansambliga Köök ja looga "Üürnik". 2021. aasta võistlusel osales Vilgats duetis Dagmar Ojaga (Suured Tüdrukud), esitades laulu "Heaven's Not That Far Tonight", ansambli Family liikmena oli ta laval 2003. aasta Eurolaulu konkursil.

2002. aastal esindas ta Ira Losco taustalauljana (koos Dagmar Oja, Liisi Koiksoni, Airi Allvee ja Jelena Juzvikiga) Eurovisioonil ka Maltat, kes sai tol aastal võistlusel lauluga "7th Wonder" Läti järel teise koha.

Muu tegevus
-----------

Vilgats on juhtinud Eesti Televisiooni sarisaateid "Pühapäevitaja" (2003) ja "Tähelepanu, start!" (2013).

2017. aastast õppis ta Tallinna Ülikoolis sotsiaaltööd.

Kaire Vilgats on olnud Tartu Maratoni üks esindusisikuid ning osalenud avatud raja suusasõidul. Ta on avameelselt rääkinud oma kaaluprobleemidest, mistõttu on teda kaasatud teavitustööd tegema ka muudele spordivõistlustele. Koos Dagmar Ojaga kirjutas ta raamatu "Ilusad suured tüdrukud" (Pilgrim 2020), milles käsitletakse (isiklike kogemuste varal) kaaluprobleemidega naiste hakkamasaamist nii laval kui ka argielus. 

### Stockholm Dieti reklaamnägu

2019. aastal oli ta kaalulangetajate programmi Stockhkolm Diet üks reklaamnägusid Eestis. Varem 10 kilo maha võtnud Vilgats võttis nn Stockholmi dieediga maha veel 13 kilo. Toitumisnõustajad ja treenerid on seda dieeti karmilt kritiseerinud, kuna sellega propageeritakse nälgimist: organismile normaalseks talitluseks vajalikest kaloritest endale vaid neljandiku lubamist. "Isegi koomas inimene vajab rohkem kaloreid – enamik energiast kulub meie kehal ju organite tööle. Selliste näljadieetide koht on ajaloo prügikastis," on öelnud personaaltreener Kristjan-Johannes Konsap.

Teosed
------

* Kaire Vilgats, Dagmar Oja. "Ilusad suured tüdrukud". Koostanud Anneli Urge. Pilgrim. Tallinn 2020

Isiklikku
---------

Tema ema on endine Eesti Rahvusringhäälingu ajakirjanik Ester Vilgats.

Kaire Vilgats oli aastatel 2009–2015 abielus muusikaprodutsent Johannes Lõhmusega, neil on pojad (Alfred Vilgats ja Mihkel Vilgats) ning tütar Karin Vilgats.

2023. aastal tervenes ta rinnavähist.

Viited
------

1. ↑  Kaire Vilgats WAF Laulukooli kodulehel. Vaadatud 14.02.2024.
2. ↑  Lavastuse "Paroodiarevüü" tutvustus Eesti Artistide Agentuuri kodulehel. Vaadatud 14.02.2024.
3. ↑  "TREILER | Kummardus kultuskomöödiale „Siin me oleme"! Film „Suvitajad" esilinastub veebruaris". *Kroonika*. 27. jaanuar 2023. Originaali arhiivikoopia seisuga 27. jaanuar 2023. Vaadatud 27. jaanuaril 2023.
4. ↑  Malta viib taustalauljad reisile ETA/Õhtuleht.ee, 28.05.2002.
5. ↑  Stockholm Diet. Kaire Vilgats avaldab nipi, millega ta kaotas 23 kilo!. (Sisuturundus.) Õhtuleht/Tervis, 29.04.2019.
6. ↑  Personaaltreener hoiatab Kaire Vilgatsi dieedi eest: näljadieetide koht on prügikastis. Buduaar/TV3, 23.08.2019.
7. ↑  "FOTOD | Milline hurmur! Kaire Vilgatsi poeg sai täisealiseks: kui kiiresti see saabus". *Kroonika*. Vaadatud 25. detsembril 2023.
8. ↑  Silja Felt. Sünnipäevalaps Kaire Vilgats andis Paides oma elu esimese loengu, sama päeva hommikul teatas ta rinnavähi seljatamisest Kesk-Eesti TRE raadio koduleht. 12.01.2024.
9. ↑  Anna-Maria Veidemann-Makko. Eksklusiivintervjuu | Kaire Vilgats hiljutisest vähidiagnoosist: mul oli kaks rasket hetke, tundsin end nagu väike mutukas ja meeleolu oli rusuv Õhtuleht.ee, 11.01.2024.

Välislingid
-----------

* Kaire Vilgats andmebaasis MusicBrainz (*inglise keeles*)
* ETV saade "Tähelaev. Kaire Vilgats" Esmaeeter: 23. november 2008
* Eveli Rebane. Kaire Vilgats abiellub täna! Õhtuleht, 22. jaanuar 2009
* "Kaire Vilgats on vaid esinemisnimi!". *Buduaar*. 2. veebruar 2009.